27 अप्रैल 2016 की शाम इंदौर के आनंद मोहन माथुर सभागृह में एक हजार लोगों की खामोशी के बीच गूंज रही थी तो सिर्फ तबले, मृदंग की थाप और घुंघरुओं की लयबद्ध आवाज। जैसे ही साज़ की आवाज बंद हुई तो हॉल तालियों की गडगाडहट से गूंज उठा। सभी खड़े होकर तालियां बजा रहे थे एक 13 साल की छोटी सी लड़की के लिए। ये छोटी सी लड़की थी मुस्कान जिसने लयबद्ध संगीत के बीच एक अनोखा विश्व कीर्तिमान रच दिया था। मुस्कान ने कथक करते हुए बिना रुके 2150 चक्कर लगाये। कथक की भाषा में कहें तो तीन ताल का ठेका, मृदंग की तीन ताल के बीच पूरे लय में रहते हुऐ मुस्कान ने ये करिश्मा कर दिखाया। इस कीर्तिमान को रचते हुए न तो मुस्कान लय के बाहर गई और न ही चेहरे के भाव कथक के अनुशासन को तोड़ते दिखे। कीर्तिमान रचने के बाद मुस्कान के चेहरे की मुस्कान बता रही थी कि वो बेहद खुश है। अपनों ने मुस्कान को कंधे पर उठा लिया। गोल्डन बुक ऑफ वर्ल्ड रिकॉर्ड की ओर से मुस्कान को नया रिकार्ड बनाने पर सर्टिफिकेट दिया गया। मगर इस कारनामें के पीछे चंद दिनों की मेहनत नहीं थी। इसके पीछे थी बचपन की वो कहानी जिसने पूत के पांव पालनें में ही दिखा दिये थे।